En tidligere chef i det krakkede OW Bunker skal udleveres til en straffesag i Italien, fastslår Østre Landsret mandag. Tidligere mente byretten, at det vil være i strid med menneskerettighederne at sende Lars Bohn syd på til en fængselscelle i Italien. I landsretten ser den 40-årige mand knust ud, da han har fået oplæst beslutningen. - Jeg er pissebange for at tage til Italien, sagde han i sidste uge til landsdommerne, da sagen blev diskuteret. Italien har begæret danskeren udleveret i en straffesag om bedrageri i forbindelse med en stor oliehandel. Når der udstedes en såkaldt europæisk arrestordre, skal et land som udgangspunkt efterkomme den. Men Lars Bohns forsvarer har peget på den massive overbelægning og dårlige forhold i fængslerne. Blandt andet har han vist landsretten en dokumentarfilm om de trange og usle forhold. Men de italienske myndigheder har to gange - 22. januar og 13. februar - givet Danmark en garanti for, at Bohns menneskerettigheder ikke vil blive krænket. Denne forsikring stoler to af de tre landsdommere på. Olaf Tingleff og Gerd Sinding mener derfor, at Justitsministeriets beslutning om at udlevere Bohn er lovlig. Derimod finder den mest erfarne dommer, retsformand Karen-Anke Tørring, at der er en reel risiko for, at danskeren vil blive udsat for umenneskelig eller nedværdigende behandling. Men det sidste ord er ikke sagt. Bohns forsvarer, advokat Peter Blinkenberg, vil søge om at få sagen indbragt for Højesteret. Flere af danskerens bekendte og kolleger fra OW Bunker er mandag mødt op i landsretten for at støtte ham. Familiemedlemmer er der også. Til dagligt bor Lars Bohn i USA med sin hustru og to små børn. Siden midten af december har han været fængslet i Vestre Fængsel. Han afviser de italienske beskyldninger om, at han som chef for OW Bunkers salg til offentlige kunder har deltaget i bedrageri i en oliehandel med den italienske flåde.

Opsummering:
Landsret stoler på italiensk forsikring om, at dansker ikke vil blive udsat for umenneskelig behandling.